המגילה ממשיכה (שם, ז):

הִפִּיל פּוּר הוּא הַגּוֹרָל לפני המן מיום ליום ומחדש לחדש שנים עשר הוא חדש אדר תָּנָא – שנינו בברייתא: כֵּיוָן שֶׁנָּפַל הפּוּר (גורל) שהגזירה תתבצע בְּחוֹדֶשׁ אֲדָר שָׂמַח המן שִׂמְחָה גְּדוֹלָה ואָמַר לעצמו: נָפַל לִי פּוּר בְּיֶרַח (בחודש) שֶׁמֵּת בּוֹ מֹשֶׁה ומזלו רע לישראל ועל כן גזרתי תתקיים. וְלֹא הָיָה המן יוֹדֵעַ שֶׁבְּשִׁבְעָה בַּאֲדָר מֵת משה וּבְשִׁבְעָה בַּאֲדָר גם נוֹלָד משה, ולפיכך מזלו של אדר אינו רע לישראל.

המגילה מספרת כיצד פיתה המן את אחשורוש להשמיד את היהודים (שם, ח):

ויאמר המן למלך אחשורוש יֶשְׁנוֹ עַם אֶחָד מפזר ומפרד בין העמים בכל מדינות מלכותך ודתיהם שנות מכל עם ואת דתי המלך אינם עשים ולמלך אין שוה להניחם".

הגמרא מפרשת את הפסוק:

אָמַר רָבָא לֵיכָּא דְּיָדַע לִישָּׁנָא בִּישָׁא – אין אדם שידע לספר לשון הרע על ישראל כְּהָמָן אֲמַר לֵיהּ (לו) המן לאחשורוש: תָּא נִיכַלִּינְהוּ – בא נכלה את כל היהודים. אֲמַר לֵיהּ אחשורוש. מִסְתְּפֵינָא – ירא אני מֵאֱלָהַיְהוּ דְּלָא לֶיעְבֵּיד בִּי כְּדַעֲבַד בְּקַמָּאֵי – שלא יעשה לי כפי שעשה בקודמי. אֲמַר לֵיהּ המן: [יֶשְׁנוֹ] יָשְׁנוּ – 'ישנים' הם מִן הַמִּצְוֹת כלומר אינם מקיימים אותן, ולפיכך אלוהיהם לא יעניש אותך אם תכלם.
אֲמַר לֵיהּ אחשורוש: אִית בְּהוּ רַבָּנַן – הלא יש בהם חכמים המקיימים את המצוות, ובמעשיהם הטובים מגינים על שאר העם. אֲמַר לֵיהּ המן: עַם אֶחָד הֵן וכשם ששאר העם אינם מקיימים מצוות כך החכמים אינם מקיימין אותן.

שֶׁמָּא תֹּאמַר שאם אכלה את כל היהודים קָרְחָה אֲנִי עוֹשֶׂה בְּמַלְכוּתֶךָ – אגרום שיהיה במלכותך מקום קרח שאינו מיושב כלל, לפי שיש מלכות אחת שמלאה מהם, אין הדבר כן, אלא מְפוּזָּרִין הֵם בֵּין הָעַמִּים ואינם מקובצים במקום אחד. שֶׁמָּא תֹּאמַר אִית הֲנָאָה מִינַּיְיהוּ – יש לבריות תועלת והנאה מהם ולא כדאי להשמידם, אין הדבר כן, אלא הם עם מְפוֹרָד דהיינו כִּפְרֵידָה זוֹ הנולדת מסוס ומחמור שֶׁאֵינָהּ עוֹשָׂה פֵּירוֹת – שאינה ראויה להוליד, ואף הם אינם עושים פירות ואין לבריות תועלת והנאה מהם. וְשֶׁמָּא תֹּאמַר אִיכָּא מְדִינְתָּא מִינַּיְיהוּ – יש להם מדינה קטנה ואינך רוצה להחריב מדינה שלמה, תַּלְמוּד לוֹמַר – הכתוב מלמדנו שהמן השיב: [מצויים הם] בְּכׇל מְדִינוֹת מַלְכוּתֶךָ ואין מדינה שלמה. המן ממשיך:
וְדָתֵיהֶם [חוקותיהם] שׁוֹנוֹת מִכׇּל עָם דְּלָא אָכְלִי מִינַּן – שאינם אוכלים מהמאכלים שלנו, וְלָא נָסְבִי מִינַּן – ואינם נושאים מבנותינו, וְלָא מִנַּסְבִי לַן – ואינם משיאים את בנותיהם לנו. וְאֶת דָּתֵי [חוקי] הַמֶּלֶךְ אֵינָם עוֹשִׂים – אין הם משלמים את המיסים השונים של המלך, דְּמַפְּקִי לְכוּלָּא שַׁתָּא -שמוציאים את כל השנה לבטלה ומשתמטים ממלאכה בְּטענת שִׁהֵי פִּהֵי – שבת היום, פסח היום, ואסורים אנו במלאכה. וְלַמֶּלֶךְ אֵין שֹׁוֶה לְהַנִּיחָם – אין נאה למלך להניחם ואין לו בהם תועלת, משום דְּאָכְלוּ וְשָׁתוּ וּמְבַזּוּ לֵיהּ לְמַלְכָּא - שהם אוכלים ושותים ומבזים את המלכות, וַאֲפִילּוּ אם נוֹפֵל זְבוּב בְּכוֹסוֹ שֶׁל אֶחָד מֵהֶן הרי הוא זוֹרְקוֹ (את הזבוב) וְשׁוֹתֵהוּ (את היין), וְאִם אֲדוֹנִי הַמֶּלֶךְ נוֹגֵעַ בְּכוֹסוֹ – בכוס יין שֶׁל אֶחָד מֵהֶן הרי הוא חוֹבְטוֹ את הכוס בַּקַּרְקַע וְאֵינוֹ שׁוֹתֵהוּ

המגילה ממשיכה בדברי המן (שם, ט):

אִם עַל הַמֶּלֶךְ טוֹב יִכָּתֵב לְאַבְּדָם וַעֲשֶׂרֶת אֲלָפִים כִּכַּר כֶּסֶף אשקול על ידי עושי המלאכה וְגוֹ' .

אָמַר רֵישׁ לָקִישׁ גָּלוּי וְיָדוּעַ לִפְנֵי מִי שֶׁאָמַר וְהָיָה הָעוֹלָם (הקדוש ברוך הוא) שֶׁעָתִיד הָמָן לִשְׁקוֹל לאחשורוש שְׁקָלִים כדי לגזור כלייה עַל יִשְׂרָאֵל ולְפִיכָךְ הִקְדִּים את מצות שִׁקְלֵיהֶן לִגזרת שְׁקָלָיו
וְהַיְינוּ דִּתְנַן במשנה (שקלים א, א): בְּאֶחָד בַּאֲדָר מַשְׁמִיעִין – מכריזין בית דין עַל הַשְּׁקָלִים – שיביא העם את שקליהם למקדש, וְעַל הַכִּלְאַיִם – ושיעקרו כלאים שגדלו בשדותיהם ובגינותיהם.

המגילה ממשיכה (שם, יא):

וַיֹּאמֶר הַמֶּלֶךְ לְהָמָן הַכֶּסֶף נָתוּן לָךְ וְהָעָם [גם נתון לך] לַעֲשׂוֹת בּוֹ כַּטּוֹב בְּעֵינֶיךָ .

הגמרא מפרשת את המעשה על ידי משל: אָמַר רַבִּי אַבָּא

המָשָׁל שיש להביא למעשה זה דַּאֲחַשְׁוֵרוֹשׁ וְהָמָן לָמָּה הַדָּבָר דּוֹמֶה לִשְׁנֵי בְּנֵי אָדָם לְאֶחָד הָיָה לוֹ תֵּל של עפר בְּתוֹךְ שָׂדֵהוּ וּלְאֶחָד הָיָה לוֹ חָרִיץ בְּתוֹךְ שָׂדֵהוּ בַּעַל החָרִיץ אָמַר לעצמו מִי יִתֵּן לִי תֵּל זֶה בְּדָמִים – הלואי וימכור לי בל התל את תילו בכסף רב כדי שאוכל למלא בו את החריץ שבשדי. ובַּעַל הַתֵּל אָמַר לעצמו: מִי יִתֵּן לִי חָרִיץ זֶה בְּדָמִים - הלואי וימכור לי בעל החריץ את החריץ שלו בכסף כדי שאוכל לפנות את התל משדי ולהשליכו לתוך החריץ.

לְיָמִים נִזְדַּוְּוגוּ – נזדמנו זֶה אֵצֶל זֶה אָמַר לוֹ בַּעַל חָרִיץ לְבַעַל הַתֵּל מְכוֹר לִי תִּילְּךָ בכסף. אָמַר לוֹ בעל התל: טוֹל אוֹתוֹ בְּחִנָּם וְהַלְוַאי שתעשה כן! כמו כן, גם אחשורוש וגם המן רצו להשמיד את היהודים, לכן כאשר ביקש המן לשלם לאחשורוש עבור השמדתם נתנם לו אחשורוש בחינם.

נאמר בפסוק הקודם (שם, י):

וַיָּסַר הַמֶּלֶךְ אֶת טַבַּעְתּוֹ מעל ידו ויתנה להמן. אָמַר רַבִּי אַבָּא בַּר כָּהֲנָא גְּדוֹלָה הֲסָרַת טַבַּעַת של אחשורוש שבה נמסרו ישראל להמן יוֹתֵר מֵאַרְבָּעִים וּשְׁמוֹנֶה נְבִיאִים וְשֶׁבַע נְבִיאוֹת שֶׁנִּתְנַבְּאוּ לָהֶן לְיִשְׂרָאֵל שֶׁכּוּלָּן – כל הנביאים והנביאות לֹא הֶחֱזִירוּם את ישראל לְמוּטָב וְאִילּוּ הֲסָרַת טַבַּעַת הֶחְזִירָתַן לְמוּטָב שמחמתה גזרו עליהם תעניות ועשו תשובה, שנאמר (אסתר ד, ג): ובכל מדינה ומדינה ... אבל גדול ליהודים וצום ובכי ומספד שק ואפר יוצע לרבים.

אגב שהזכירה הגמרא את מנין הנביאים והנביאות היא מביאה ברייתא בענין זה:
תָּנוּ רַבָּנַן אַרְבָּעִים וּשְׁמוֹנָה נְבִיאִים וְשֶׁבַע נְבִיאוֹת נִתְנַבְּאוּ לָהֶם לְיִשְׂרָאֵל וְלֹא פִּחֲתוּ (החסירו) וְלֹא הוֹתִירוּ (הוסיפו) שום מצוה עַל מַה שֶּׁכָּתוּב בַּתּוֹרָה חוּץ מִמִּקְרָא מְגִילָּה.

הגמרא מבררת מהו המקור למצות מקרא מגילה:

מַאי דְּרוּשׁ – מה דרשו הנביאים שמחמת כן תיקנו לקרוא את המגילה? אָמַר רַבִּי חִיָּיא בַּר אָבִין אָמַר רַבִּי יְהוֹשֻׁעַ בֶּן קׇרְחָה: הנביאים דרשו קל וחומר: וּמָה כאשר יצאו ישראל מֵעַבְדוּת לְחֵירוּת ביציאת מצרים אָמְרִינַן שִׁירָה – אמרו שירה על הים (לאחר שהמצרים טבעו בים סוף) כדי להודות ולשבח על הנס, אם כן, כאשר יצאו מִמִּיתָה לְחַיִּים בימי אחשורוש לֹא כׇּל שֶׁכֵּן שצריך לומר שירה! ולפיכך תיקנו לקרוא את המגילה.

מקשה הגמרא:

אִי הָכִי – אם כן, שצריך לחומר שירה על נס הפורים. הַלֵּל נָמֵי נֵימָא – נאמר גם הלל, שהרי אף הוא נחשב שירה, ומדוע איפוא אין אומרים הלל בפורים?

מתרצת הגמרא:

לְפִי שֶׁאֵין אוֹמְרִים הַלֵּל עַל נֵס שֶׁאירע בַּחוּצָה לָאָרֶץ.

מקשה הגמרא:

אם כן, שאין אומרים הלל על נס שאירע בחוץ לארץ, יְצִיאַת מִצְרַיִם דְּנֵס שֶׁאירע בְּחוּצָה לָאָרֶץ הוא, הֵיכִי אָמְרִינַן – כיצד אומרים עליו שִׁירָה?

מתרצת הגמרא:

יש לומר כִּדְתַנְיָא בברייתא: עַד שֶׁלֹּא נִכְנְסוּ יִשְׂרָאֵל לָאָרֶץ בימי יהושע בן נון הוּכְשְׁרוּ כׇּל אֲרָצוֹת לוֹמַר שִׁירָה על נס שאירע בהן, אולם מִשעה שֶּׁנִּכְנְסוּ יִשְׂרָאֵל לָאָרֶץ לֹא הוּכְשְׁרוּ כׇּל הָאֲרָצוֹת לוֹמַר שִׁירָה על נס שאירע בהן, ואין אומרים שירה אלא על נס שאירע בארץ ישראל בלבד. לפיכך, על נס יציאת מצרים אומרים הלל אף על פי שאירע בחוץ לארץ, משום שהיה זה קודם שנכנסו לארץ, אולם על נס הפורים אין אומרים הלל משום שהוא אירע בחוץ לארץ לאחר שכבר נכנסו לארץ.

טעם אחר מדוע אין אומרים הלל בפורים:

רַב נַחְמָן אָמַר קְרִיָּיתָהּ זוֹ הַלֵּילָא – קריאת המגילה היא ההלל, כלומר, באמת ראוי היה לומר הלל בפורים, אלא שקריאת המגילה היא במקום הלל, לפי שיש בה פרסום הנס ועל ידי כך הכל מקלסין ומשבחים להקדוש ברוך הוא.

טעם שלישי מדוע אין אומרים הלל בפורים:

רָבָא אָמַר בִּשְׁלָמָא הָתָם – מובן הדבר שם, בנס יציאת מצרים, שחייבים לומר הלל, לפי שאומרים בו הַלְלוּ עַבְדֵי ה' (תהלים קיג, א), ופסוק זה מתפרש היטב לענין יציאת מצרים שעל ידה נעשינו עבדי ה' בלבד וְלֹא עַבְדֵי פַרְעֹה אֶלָּא הָכָא [כאן] בנס פורים, וכי יכולים לומר הַלְלוּ עַבְדֵי ה' שמשמעו שעל ידי נס זה נעשינו עביד ה' בלבד וְלֹא עַבְדֵי אֲחַשְׁוֵרוֹשׁ הרי אַכַּתִּי - עדיין עַבְדֵי אֲחַשְׁוֵרוֹשׁ אֲנַן (אנחנו) שהרי לא נגאלו אלא מן המיתה אבל עדיין נשארו משועבדים לאחשורוש!

הגמרא מקשה על שני הטעמים האחרונים:

בֵּין לְרָבָא בֵּין לְרַב נַחְמָן קַשְׁיָא – קשה! שהרי מדבריהם עולה שראוי היה לומר הלל על נס פורים אף על פי שאירע בחוץ לארץ, וְהָא תַּנְיָא – והרי שנינו בברייתא דלעיל: מִשֶּׁנִּכְנְסוּ לָאָרֶץ ישראל לֹא הוּכְשְׁרוּ כׇּל הָאֲרָצוֹת לוֹמַר שִׁירָה על נס שאירע בהן. ומאחר שנס פורים אירע בחוץ לארץ שנכנסו ישראל לארץ, מדוע ראוי היה לומר עליו הלל?

מתרצת הגמרא:

רבא ורב נחמן סוברים שכֵּיוָן שֶׁגָּלוּ ישראל מארצם חָזְרוּ שאר הארצות לְהֶכְשֵׁירָן הָרִאשׁוֹן כפי שהיו קודם שנכנסו ישראל לארץ, ולפיכך אומרים הלל על נס שאירע בהן. לפיכך ראוי היה לומר הלל על נס הפורים (שאירע בתקופת גלות בבל), אלא שאין אומרים אותו משום הטעמים הנזכרים.

הגמרא חוזרת לדרשות על מגילת אסתר, ובמירה כמה מחלוקות בין רב לאמוראים אחרים בפירוש כמה פסוקים במגילה:

נאמר (אסתר ד, א): ונּמׇרְדֳּכַי יָדַע אֶת כׇּל אֲשֶׁר נַעֲשָׂה ... ויזעק זעקה גדולה ומרה, ושואלת הגמרא: מַאי אָמַר – מרדכי בזעקתו? רַב אָמַר: כך היה זועק: גָּבַהּ הָמָן מֵאֲחַשְׁוֵרוֹשׁ, שמלאו לבו של המן לגזור להשמיד להרוג ולאבד אל כל ישראל, דבר שלא עלה על לבו של אחשורוש. וּשְׁמוּאֵל אָמַר: כל היה מרדכי זועק: גְּבַר מַלְכָּא עִילָּאָה מִמַּלְכָּא תַּתָּאָה – גבר המלך העליון, היינו הקב"ה, על המלך התחתון, אחשורוש והדברים אמורים בלשון "סגי נהור", בכוונה הפוכה, שכביכול גברה גזירתו של אחשורוש על הבטחת הקב"ה לקיים את עם ישראל.

הגמרא ממשיכה לדרוש את הפסוקים אותו ענין:

נאמר (שם פסוק ד): וַתִּתְחַלְחַל הַמַּלְכָּה. ושואלים: מַאי – מה פירוש המלה וַתִּתְחַלְחַל אָמַר רַב שֶׁפֵּירְסָה נִדָּה מרוב חרדה ופחד, ודורשים "ותתחלחל" מלשון "חלל", שיצא ממנה הדם שבחלל הגוף. וְרַבִּי יִרְמְיָה אָמַר שֶׁהוּצְרְכָה לִנְקָבֶיהָ מרוב חרדה.

בפסוק הבא (שם, ה) נאמר:

וַתִּקְרָא אֶסְתֵּר לַהֲתָךְ, מסריסי המלך אשר העמיד לפניה. אָמַר רַב הֲתָךְ זֶה דָּנִיאֵל וְלָמָּה נִקְרָא כאן שְׁמוֹ הֲתָךְ לפי שֶׁחֲתָכוּהוּ מִגְּדוּלָּתוֹ, בימי אחשורוש, שבימיהם של המלכים הקודמים לאחשורוש היה משנה למלך, ועכשיו סילקוהו ממשרתו ולכן כינוהו "התך". וּשְׁמוּאֵל אָמַר: לפיכך מכונה דניאל כאן "התך", שֶׁכׇּל דִּבְרֵי מַלְכוּת נֶחְתָּכִין עַל פִּיו, נקבעים על פיו שלא סילקוהו מגדולתו, אלא שימש כיועץ המלך אף בימי אחשורוש.

בסופו של הפסוק נזכר נאמר:

ותצוהו על מרדכי לָדַעַת מַה זֶּה וְעַל מַה זֶּה. פסוק זה יש בו כפל לשון: "מה זה ועל מה זה", ועל כך אָמַר רַבִּי יִצְחָק: כך שָׁלְחָה לוֹ אסתר למרדכי: שֶׁמָּא עָבְרוּ יִשְׂרָאֵל עַל חֲמִשָּׁה חוּמְשֵׁי תוֹרָה דִּכְתִיב (שכתוב) בָּהֶן, בענין שני לוחות הברית (שמות לב, טו): מִזֶּה וּמִזֶּה הֵם כְּתוּבִים, ולכן נגזרה עליהם גזירה זו? כלומר, שכפל הלשון "מה זה" בא לרמוז לתורה, שנאמר בה "מזה ומזה".

בהמשך המעשה נאמר במגילה (אסתר ד, יב):

וַיַּגִּידוּ לְמׇרְדֳּכָי אֵת דִּבְרֵי אֶסְתֵּר, שסירבה ללכת להתחנן למלך לבטל את גזירת המן, מפני שהיתה בדבר סכנת נפשות, ומדייקת הגמרא מלשון הכתוב: ויגידו", בלשון רבים (בניגוד לפסוקים הקודמים שנזכר השליח התך בלשון יחיד): וְאִילּוּ אִיהוּ לָא אֲזַל לְגַבֵּיהּ – שליחים אחרים של אסתר אמרו זאת למרדכי, אבל הוא עצמו, היינו התך (דניאל), ללא הלך אל מרדכי להגיד לו את דברי אסתר, מִכָּאן שֶׁאֵין מְשִׁיבִין עַל הַקַּלְקָלָה, כלומר שאין זו מידת דרך ארץ לשליח לחזור אל משלחו ולהשיב לו שנתקלקלה שליחותו ולא נתקיימה, ולכן לא חזר התך אל מרדכי לומר לו שלא הסכימה אסתר לבקשתו.

בהמשך המעשה נאמר בתשובת אסתר למרדכי (אסתר ד, טז): לֵךְ כְּנוֹס אֶת כׇּל הַיְּהוּדִים וְגוֹ' עַד סיום הפסוק: "ובכן אבוא אל המלך אֲשֶׁר לֹא כַדָּת אָמַר רַבִּי אַבָּא שֶׁלֹּא כַּדָּת הָיָה פירושו, שֶׁבְּכׇל יוֹם וָיוֹם עַד עַכְשָׁיו נבעלתי למלך בְּאוֹנֶס וְעַכְשָׁיו שאני באה אליו מרצוני, הרי זה בְּרָצוֹן וְכַאֲשֶׁר אָבַדְתִּי אָבָדְתִּי פירושו: כְּשֵׁם שֶׁאָבַדְתִּי מִבֵּית אַבָּא, שיתומה אני מאב ומאם, כָּךְ אוֹבַד מִמְּךָ, שאהיה אסורה לך (שהרי מרדכי היה בעלה), שאשת איש הנבעלת מרצונה לאחר נאסרת בכך לבעלה, ואף אסתר, עד עכשיו שהיתה בעילתה באונס, לא נאסרה למרדכי בעלה, ואילו עכשיו שתיבעל ברצון הרי תיאסר בכך למרדכי.

בפסוק הבא (שם ד, יז): נאמר:

וַיַּעֲבוֹר מָרְדֳּכָי, ויעש ככל אשר צותה עליו אסתר, שגזר תענית של שלשה ימים בשושן הבירה. והנה לשון "ויעבר" אינו מובן, שלא נתפרש בפסוק מהיכן ולאן עבר, והגמרא מביאה שני פירושים לכך: אָמַר רַב שֶׁהֶעֱבִיר מרדכי את יוֹם רִאשׁוֹן שֶׁל פֶּסַח בְּתַעֲנִית, שיום טוב הראשון של פסח היה אחד משלשת ימי התענית. וּשְׁמוּאֵל אָמַר דַּעֲבַר עַרְקוּמָא דְמַיָּא – שעבר מרדכי תעלה של מים, כדי לכנוס את היהודים שבעברה השני, לגזור תענית.

בפסוק הבא (שם ה, א) נאמר:

וַיְהִי בַּיּוֹם הַשְּׁלִישִׁי וַתִּלְבַּשׁ אֶסְתֵּר מַלְכוּת

שואל הגמרא:

בִּגְדֵי מַלְכוּת מִיבְּעֵי לֵיהּ – היה צריך לומר "ותלבש בגדי מלכות", ולמה נאמר "מלכות"?

רבי אלעזר בשם רבי חנינא משיב:

אָמַר רַבִּי אֶלְעָזָר אָמַר רַבִּי חֲנִינָא מְלַמֵּד שֶׁלְּבָשַׁתָּה רוּחַ הַקֹּדֶשׁ, המכונה בפסוק זה "מלכות", וסיוע לדבר מ"גזירה שוה", שהרי כְּתִיב הָכָא – נאמר כאן וַתִּלְבַּשׁ וּכְתִיב הָתָם - ונאמר שם (דברי הימים – א יב, יט): וְרוּחַ לָבְשָׁה אֶת עֲמָשַׂי, וכשם ש"לבשה" האמור שם מדבר על "רוח", אף כאן הכוונה לרוח הקודש.

אגב המימרא של רבי אלעזר בשם רבי חנינא, מביאה הגמרא עוד מימרות שאמר רבי אלעזר בשם רבי חנינא בענינים אחרים:

וְאָמַר רַבִּי אֶלְעָזָר אָמַר רַבִּי חֲנִינָא לְעוֹלָם אַל תְּהִי בִּרְכַּת הֶדְיוֹט קַלָּה בְּעֵינֶיךָ שֶׁהֲרֵי שְׁנֵי גְּדוֹלֵי הַדּוֹר בֵּרְכוּם שְׁנֵי הֶדְיוֹטוֹת וְנִתְקַיְּימָה בָּהֶן הברכה, וְאֵלּוּ הֵן שני גדולי הדור שנתברכו מפי הדיוטות: דָּוִד המלך, וְדָנִיֵּאל דָּוִד דְּבָרְכֵיהּ אֲרַוְנָה – שבירכו ארונה היבוסי, דִּכְתִיב – שנאמר (שמואל – ב כד, כג): וַיֹּאמֶר אֲרַוְנָה אֶל הַמֶּלֶךְ: ה' אלהיך ירצך, והברכה נתקיימה בו, כמו שנאמר (שם, כה): "ויעתר ה' לארץ ותעצר המגפה מעל ישראל. וְגוֹ' דָּנִיאֵל דְּבָרְכֵיהּ דָּרְיָוֶשׁ – שבירכו דריוש המלך לפני שהשליכו לגוב האריות, דִּכְתִיב – שנאמר (דניאל ו, יז): אֱלָהָךְ דִּי אַנְתְּ פָּלַח לֵיהּ בִּתְדִירָא הוּא יְשֵׁיזְבִינָּךְ - "אלוהיך שאתה עובד לו בכל עת, הוא יצילך", ואכן ניצל מן האריות.

מימרא נוספת של רבי אלעזר בשם רבי חנינא בענין דומה:

וְאָמַר רַבִּי אֶלְעָזָר אָמַר רַבִּי חֲנִינָא אֵל תְּהִי קִלְלַת הֶדְיוֹט קַלָּה בְּעֵינֶיךָ שֶׁהֲרֵי אֲבִימֶלֶךְ קִלֵּל אֶת שָׂרָה, שנאמר (בראשית כ, טז): הִנֵּה הוּא לָךְ כְּסוּת עֵינַיִם, כלומר שקילל אותה שיהיו לה צאצאים עיורים, וְנִתְקַיֵּים בְּזַרְעָהּ של שרה, שנאמר (שם כז, א): וַיְהִי כִּי זָקֵן יִצְחָק וַתִּכְהֶיןָ עֵינָיו מראות.

מימרא נוספת של רבי אלעזר בשם רבי חנינא, בענין אחר:

וְאָמַר רַבִּי אֶלְעָזָר אָמַר רַבִּי חֲנִינָא בֹּא וּרְאֵה שֶׁלֹּא כְּמִדַּת הַקָּדוֹשׁ בָּרוּךְ הוּא מִדַּת בָּשָׂר וְדָם מִדַּת בָּשָׂר וָדָם שתחילה אָדָם שׁוֹפֵת קְדֵרָה, מניח קדירה על הכירה, וְאַחַר כָּךְ נוֹתֵן לְתוֹכָהּ מַיִם אֲבָל הַקָּדוֹשׁ בָּרוּךְ הוּא נוֹתֵן מַיִם וְאַחַר כָּךְ שׁוֹפֵת הַקְּדֵרָה, כלומר שהקדוש ברוך הוא נותן מים בשמים, ואחר כך מעלה הוא עננים המקבלם את המים לתוכם, לְקַיֵּים מַה שֶּׁנֶּאֱמַר (ירמיהו י, יג): לְקוֹל תִּתּוֹ הֲמוֹן מַיִם בַּשָּׁמַיִם, ובסיום הפסוק נאמר: "ויעלה נשאים מקצה הארץ", הרי שמתחילה נותן הוא מים בשמים, ורק אחר כך מעלה הוא עננים ("נשיאים") לקבלם.

מימרא נוספת של רבי אלעזר בשם רבי חנינא, על פסוק אחר במגילה:

וְאָמַר רַבִּי אֶלְעָזָר אָמַר רַבִּי חֲנִינָא כׇּל הָאוֹמֵר דָּבָר בְּשֵׁם אוֹמְרוֹ מֵבִיא גְּאוּלָּה לָעוֹלָם שֶׁנֶּאֱמַר (אסתר ב, כב): וַתֹּאמֶר אֶסְתֵּר לַמֶּלֶךְ בְּשֵׁם מׇרְדֳּכָי.

מימרא נוספת של רבי אלעזר בשם רבי חנינא בענין אחר:

וְאָמַר רַבִּי אֶלְעָזָר אָמַר רַבִּי חֲנִינָא צַדִּיק שאָבָד, היינו שמת, לְדוֹרוֹ אָבַד, לא אבד אלא לבני דורו, שהוא עצמו נפשו נצחית וחי הוא בעולם הנשמות, אלא שלבני דורו אכן אבד. מָשָׁל לְאָדָם שֶׁאָבְדָה לוֹ מַרְגָּלִית, שהמרגלית עצמה כׇּל מָקוֹם שֶׁהִיא נמצאת בו מַרְגָּלִית שְׁמָהּ לֹא אָבְדָה אֶלָּא לְבַעְלָהּ.

מימרא נוספת של רבי אלעזר בשם רבי חנינא, על פסוק במגילה:

המן אמר (אסתר ה, יג), וְכׇל זֶה אֵינֶנּוּ שֹׁוֶה לִי בכל עת אשר אני ראה את מרדכי היהודי יושב בשער המלך. אָמַר רַבִּי אֶלְעָזָר אָמַר רַבִּי חֲנִינָא בְּשָׁעָה שֶׁרָאָה הָמָן אֶת מׇרְדֳּכַי יוֹשֵׁב בְּשַׁעַר הַמֶּלֶךְ אָמַר כׇּל זֶה אֵינוֹ שֹׁוֶה לִי. והנה פסוק זה קשה: כיצד גרמה לו ראיית מרדכי לומר כן? ומשיבה הגמרא על כך: כִּדְרַב חִסְדָּא, כדברי רב חסדא, דְּאָמַר רַב חִסְדָּא זֶה בָּא בִּפְרוֹזְבּוּלֵי וְזֶה בָּא

בִּפְרוֹזְבּוּטֵי, כלומר: מרדכי "בא בטענה של עושר" להמן, ואילו המן "בא בטענה של עוני", שימים רבים קודם לכן מכר המן את עצמו לעבד למרדכי בעבור לחם, מחמת עניות, ומרדכי בא איפוא בתביעה "של עושר" להמן, שכל נכסיו שלו הם, שהרי עבדו הוא, ואילו המן "בא בטענה" של עוני, שהיה מתבייש בזה שהגיע לעניות כזו עד שמכר את עצמו, והיה נזכר בדבר בשעה שהיה רואה את מרדכי בשער המלך, ולכן אמר ש"כל זה", כל ממונו, "איננו שוה לי". ומוסיפה הגמרא על מעשה זה: אָמַר רַב פָּפָּא וְקָרוּ לֵיהּ עַבְדָּא דְּמִזְדַּבַּן בְּטֻלְמֵי – קוראים היו להמן ומכנים אותו "עבד שנקנה בככרות לחם".

הגמרא מוסיפה לדרוש את הפסוק הנזכר:

וְכׇל זֶה אֵינֶנּוּ שֹׁוֶה לִי, והנה לשון "זה" משמעו דבר שמורים עליו באצבע, וכיצד אמר המן כך על עושרו ונכסיו, שאינם לפני כעת? אלא מְלַמֵּד שֶׁכׇּל גְּנָזָיו שֶׁל אוֹתוֹ רָשָׁע חֲקוּקִין עַל לִבּו, שהיה מחזיק על לוח לבו רשימה כתובה של כל נכסיו, ולזה מכון לשון "זה",ֹ וּבְשָׁעָה שֶׁרוֹאֶה אֶת מׇרְדֳּכַי יוֹשֵׁב בְּשַׁעַר הַמֶּלֶךְ אָמַר כׇּל זֶה אֵינֶנּוּ שֹׁוֶה לִי.

לאחר שנסתיימה סידרת הדרשות של רבי אלעזר בשם רבי חנינא חוזרת הגמרא לדרשות על מגילת אסתר:

נאמר על אסתר, כשהלכה אל אחשורוש (אסתר ה, א): וַתַּעֲמֹד בַּחֲצַר בֵּית הַמֶּלֶךְ הַפְּנִימִית אָמַר רַבִּי לֵוִי כֵּיוָן שֶׁהִגִּיעָה אסתר לְבֵית הַצְּלָמִים המקום בארמון המלך שבו היו פסלי עבודה זרה, נִסְתַּלְּקָה הֵימֶנָּה שְׁכִינָה אָמְרָה אסתר (תהים כב, ב): אֵלִי אֵלִי לָמָה עֲזַבְתָּנִי שֶׁמָּא אַתָּה דָּן ומעניש עַל שׁוֹגֵג כְּמֵזִיד וְעַל אוֹנֶס כְּרָצוֹן? שאף על פי שאני באה אליו מעצמי, הרי אנוסה אני בדבר, שאני באה אל אחשורוש כדי להציל את כלל ישראל, ומפני מה אתה מעניש אותי ומסלק שכינתך ממני? ושוב אמרה אסתר:
אוֹ שֶׁמָּא נסתלקה ממני השכינה עַל שֶׁקְּרָאתִיו לאחשורוש כֶּלֶב שֶׁנֶּאֱמַר (שם, פסוק כא): הַצִּילָה מֵחֶרֶב נַפְשִׁי מִיַּד כֶּלֶב יְחִידָתִי ואין זה ראוי לעשות כן, משום כבוד המלכות לפיכך חָזְרָה וּקְרָאַתּוּ אַרְיֵה שֶׁנֶּאֱמַר (שם, פסוק כב): הוֹשִׁיעֵנִי מִפִּי אַרְיֵה.

בפסוק הבא (אסתר ה, ב) נאמר:

וַיְהִי כִרְאוֹת הַמֶּלֶךְ אֶת אֶסְתֵּר הַמַּלְכָּה עמדת בחצר נשאה חן בעיניו, ויושט לה המלך לאסתר את שרביט הזהב אשר בידו, ותקרב אסתר ותגע בראש השרביט. אָמַר רַבִּי יוֹחָנָן שְׁלֹשָׁה מַלְאֲכֵי הַשָּׁרֵת נִזְדַּמְּנוּ לָהּ לאסתר בְּאוֹתָהּ שָׁעָה אֶחָד שֶׁהִגְבִּיהַּ אֶת צַוָּארָהּ וְאֶחָד שֶׁמָּשַׁךְ חוּט שֶׁל חֶסֶד עָלֶיהָ, שנתן לה חן בעיני המלך, וְאֶחָד שֶׁמָּתַח אֶת הַשַּׁרְבִיט אליה.

שואלת הגמרא:

וְכַמָּה? לאיזה אורך נמתח השרביט על ידי המלאך?

הגמרא מביאה כמה דעות:

אָמַר רַבִּי יִרְמְיָה שְׁתֵּי אַמּוֹת הָיָה אורכו של השרביט, וְהֶעֱמִידוֹ המלאך עַל שְׁתֵּים עֶשְׂרֵה אמה. וְאָמְרִי לַהּ – ויש אומרים שהעמידו עַל שֵׁשׁ עֶשְׂרֵה אמה. וְאָמְרִי לַהּ - ויש אומרים שהעמידו עַל עֶשְׂרִים וְאַרְבַּע אמה. בְּמַתְנִיתָא תָּנָא – בברייתא שנינו שהעמידו עַל שִׁשִּׁים אמה, וְכֵן אַתָּה מוֹצֵא בְּאַמָּתָהּ (ידה) שֶׁל בַּת פַּרְעֹה, שנתארכה בדרך נס עד ששים אמה, כשהושיטה אותה ליטול את התיבה שהיה בה משה ביאור, וְכֵן אַתָּה מוֹצֵא בְּשִׁינֵּי רְשָׁעִים שנתארכו עד ששים אמה, דִּכְתִיב – שנאמר (תהלים ג, ח): שִׁינֵּי רְשָׁעִים שִׁבַּרְתָּ וְאָמַר רֵישׁ לָקִישׁ אַל תִּקְרֵי שִׁבַּרְתָּ אֶלָּא פרש את הפסוק כאילו נאמר שִׁרְיבַּבְתָּ, הארכת, והדברים אמורים בעוג מלך הבשן בשעת מלחמתו בישראל, שנתארכו שיניו, כפי שמסופר במסכת ברכות (נד, ב). והגמרא מסיימת בדעה נוספת על אורך שרביטו של אחשורוש: רַבָּה בַּר עוֹפְרָן אָמַר מִשּׁוּם רַבִּי אֶלְעָזָר שֶׁשָּׁמַע מֵרַבּוֹ וְרַבּוֹ מֵרַבּוֹ: השרביט נתארך עד מָאתַיִם אמה.

בפסוק הבא (שם ג) נאמר:

וַיֹּאמֶר לָהּ הַמֶּלֶךְ לְאֶסְתֵּר הַמַּלְכָּה מַה בַּקָּשָׁתֵךְ עַד חֲצִי הַמַּלְכוּת וְתֵעָשׂ. הגמרא מפרשת מה כוונת המלים "עד חצי המלכות": חֲצִי הַמַּלְכוּת וְלֹא כׇּל הַמַּלְכוּת כלומר, שלא יתן לה את כל המלכות, אם תבקש לעצמה את המלוכה, ואין בידה לבקש אלא עד "חצי המלכות". פירוש אחר: "עד חצי המלכות", וְלֹא דָּבָר שֶׁחוֹצֵץ לַמַּלְכוּת, היינו שלא יתן לה דבר מסוים הנמצא באמצע ("בחצי") המלכות, וּמַאי נִיהוּ – ומה הוא אותו דבר? בִּנְיַן בֵּית הַמִּקְדָּשׁ, שמקומו היה באמצע מלכותו של אחשורוש, והיה חרב באותה תקופה, שאין בידה לבקש ממנו את בניינו.

בפסוק הבא (שם ד) נאמר:

יָבֹא הַמֶּלֶךְ וְהָמָן אֶל הַמִּשְׁתֶּה אשר עשיתי לו.

הגמרא מביאה ברייתא המבארת מפני מה הזמינה אסתר את המן למשתה:

תָּנוּ רַבָּנַן מָה רָאֲתָה אֶסְתֵּר שֶׁזִּימְּנָה אֶת הָמָן למשתה? רַבִּי אֶלְעָזָר אוֹמֵר פַּחִים טָמְנָה לוֹ אסתר להמן בזה זימנה אותו למשתה, שֶׁנֶּאֱמַר (תהלים סט, כג): יְהִי שֻׁלְחָנָם לִפְנֵיהֶם לְפָח, הרי שאכילה ושתיה עלולה להיות לפח ולמוקש לאדם.

רַבִּי יְהוֹשֻׁעַ אוֹמֵר מִבֵּית אָבִיהָ לָמְדָה לעשות כן, ששמעה כך בבית אביה מתינוקות של בית רבן שלמדו הפסוק הבא, שֶׁנֶּאֱמַר (משלי כה, כא – כב): אִם רָעֵב שׂוֹנַאֲךָ הַאֲכִילֵהוּ לֶחֶם וְגוֹ'ואם צמא השקהו מים. כי גחלים אתה חתה על ראשו, וה' ישלם לך, הרי שהעצה להתגבר על שונא היא להאכילו ולהשקותו. רַבִּי מֵאִיר אוֹמֵר כְּדֵי שֶׁלֹּא יִטּוֹל המן עֵצָה וְיִמְרוֹד במלך, כשיוודע לו שאסתר מבקשת מן המלך לבטל את גזירתו ולהורגו, ולכן זימנה אותו למשתה יחד עם המלך, שתוכל לבש זאת מן המלך בפני המן, ואז יוכל אחשורוש לעשות בו כרצונו.
רַבִּי יְהוּדָה אוֹמֵר כְּדֵי שֶׁלֹּא יַכִּירוּ בָּהּ שֶׁהִיא יְהוּדִית רַבִּי נְחֶמְיָה אוֹמֵר כְּדֵי שֶׁלֹּא יֹאמְרוּ יִשְׂרָאֵל אָחוֹת יֵשׁ לָנוּ בְּבֵית הַמֶּלֶךְ, שאסתר אחותנו תשתדל בשבילנו ותבטל את הגזירה. וְיַסִּיחוּ דַּעְתָּן מִן הָרַחֲמִים, שלא יעסקו בתפילה ובבקשת רחמים, ולכן הזמינה את המן למשתה, שייראה הדבר לישראל כאילו אינה משתדלת בשבילם, וירבו בתפילה. רַבִּי יוֹסֵי אוֹמֵר כְּדֵי שֶׁיְּהֵא מָצוּי לָהּ המן בְּכׇל עֵת, שיהא אצלה במשתה עם המלך, ואולי תוכל להכשילו באיזה דבר לפני המלך. רַבִּי שִׁמְעוֹן בֶּן מְנַסְיָא אוֹמֵר אוּלַי יַרְגִּישׁ הַמָּקוֹם (הקדוש ברוך הוא) עד היכן הגיעו הדברים, שאני צריכה להחניף לרשע זה ולזלזל בכבודי, וְיַעֲשֶׂה לָנוּ נֵס
רַבִּי יְהוֹשֻׁעַ בֶּן קׇרְחָה אוֹמֵר: כך אמרה אסתר: אַסְבִּיר לוֹ פָּנִים להמן, בכך שאזמין אותו למשתה, ורצתה לעורר בכך את קנאתו של אחשורוש, שיחשוד בה בזנות עם המן, כְּדֵי שֶׁיֵּהָרֵג הוּא וְהִיא (המן ואסתר), ועל ידי כך תתבטל גזירתו של המן. רַבָּן גַּמְלִיאֵל אוֹמֵר מֶלֶךְ הֲפַכְפְּכָן הָיָה אחשורוש, שהיה אומר דברים וחוזר בו, וחשבה אסתר שאולי תוכל לפתות את אחשורוש להרוג את המן ולבטל גזירתו, ואם לא יהיה המן שם, שמא תעבור השעה ויחזור בו אחשורוש, ולכן זימנה את המן למשתה, שיהיה שם באותה שעה וייהרג מיד. אָמַר רַבִּי גַּמְלִיאֵל: אחרי כל הטעמים הללו עֲדַיִין צְרִיכִין אָנוּ לַמּוֹדָעִי, לטעמו של רבי אלעזר המודעי, דְּתַנְיָא רַבִּי אֱלִיעֶזֶר הַמּוֹדָעִי אוֹמֵר קִנְּאַתּוּ בַּמֶּלֶךְ קִנְּאַתּוּ בַּשָּׂרִים, שבכך שזימנה אסתר את המן למשתה לבדו עמה ועם המלך, כאילו הוא חשוב בעיניה כמו המלך עצמו, גרמה למלך לקנא בו, וגרמה אף לשרים האחרים לקנא בו.

הגמרא מביאה עוד טעמים שאמרו אמוראים בענין זה:

רַבָּה אָמַר: לפיכך זימנה אסתר את המן למשתה, משום הפסוק (משלי ט"ז, יח): לִפְנֵי שֶׁבֶר גָּאוֹן, שהמתגאה סופו להישבר וליפול, ורצתה אסתר להביא את המן לידי גאווה יתירה, בזה שהוזמן לבדו עם המלך למשתה, כדי שעל ידי כך תבוא מפלתו. אַבָּיֵי וְרָבָא דְּאָמְרִי תַּרְוַיְיהוּ – אמרו שניהם על פי הפסוק (ירמיה נא, לט): בְּחוּמָּם אָשִׁית אֶת מִשְׁתֵּיהֶם וְגוֹ' והשכרתים, למען יעלסו וישנו שנת עולם ולא יקיצו נאם ה', שפורענותם של רשעים באה מתוך משתה, ולפיכך זימנה אסתר את המן למשתה, שמתוך כך תבוא מפלתו.

מעשה בענין זה:

אַשְׁכְּחֵיהּ רַבָּה בַּר אֲבוּהּ לְאֵלִיָּהוּ – רבה בר אבוה פגש (כלומר: נתגלה לו) אליהו הנביא. אֲמַר לֵיהּ רבה בר אבוה לאליהו: כְּמַאן חַזְיָא אֶסְתֵּר וַעֲבַדָא הָכִי – כמו מי מהתנאים והאמוראים הנזכרים ראתה אסתר ועשתה כן? מה באמת היה טעמה? אֲמַר לֵיהּ אליהו הנביא לרבה בר אבוה: כְּכוּלְּהוּ תַּנָּאֵי וּכְכוּלְּהוּ אָמוֹרָאֵי- ככל התנאים וככל האמוראים, שכל הטעמים הללו אמת הם, ואסתר משום כל הטעמים הללו עשתה כן.

באחד הפסוקים הבאים (שם ה, יא) נאמר:

וַיְסַפֵּר לָהֶם הָמָן אֶת כְּבוֹד עׇשְׁרוֹ וְרוֹב בָּנָיו.

שואלת הגמרא:

וְכַמָּה רוֹב בָּנָיו? כמה בנים היו לו? אָמַר רַב שְׁלֹשִׁים בנים היו לו, עֲשָׂרָה מהם מֵתוּ וַעֲשָׂרָה נִתְלוּ על העץ, כפי שמפורש במגילת אסתר, וַעֲשָׂרָה מהם נעשו עניים המְחַזְּרִין עַל הַפְּתָחִים
וְרַבָּנַן אָמְרִי – וחכמים אומרים: אוֹתָן שֶׁמְּחַזְּרִין עַל הַפְּתָחִים שִׁבְעִים הָיוּ (היו) ולא עשרה בלבד, דִּכְתִיב – שנאמר (שמואל – א ב, ה): שְׂבֵעִים בַּלֶּחֶם נִשְׂכָּרוּ, ופסוק זה מרמז לבניו של המן: אַל תִּקְרֵי שְׂבֵעִים אֶלָּא פרש אותו כאילו נאמר שִׁבְעִים, ששבעים בניו של המן (שהיו עשירים ושבעים) נעשו עניים ורעבים ומחזרים על הפתחים בשביל לחם.

וְרָמֵי בַּר אַבָּא אָמַר כּוּלָּן, כל בניו של המן יחד מָאתַיִם וּשְׁמוֹנָה הֲווֹ (היו) שֶׁנֶּאֱמַר (אסתר שם): וְרוֹב בָּנָיו והמלה "ורב" בגימטריא יא מאתים ושמונה.

שואל הגמרא:

הלא המלה וְרוֹב (כפי קריאתה) בְּגִימַטְרִיָּא מָאתַן וְאַרְבֵּיסַר הָווּ – מאתים וארבעה עשר הם?

רב נחמן מר יצחק מתרץ:

אָמַר רַב נַחְמָן בַּר יִצְחָק וְרֹב חסר וי"ו כְּתִיב – כתוב שם, ולכן אן כאן בגימטריא אלא מאתים ושמונה.

באחד הפסוקים הבאים (שם ו, א) נאמר:

בַּלַּיְלָה הַהוּא נָדְדָה שְׁנַת הַמֶּלֶךְ אָמַר רַבִּי תַּנְחוּם נָדְדָה שְׁנַת מַלְכּוֹ שֶׁל עוֹלָם, היינו ש"המלך" מרמז על הקדוש ברוך הוא, מלך העולם, שכביכול "התעורר מן השינה" לנקום את נקמתו מהמן. וְרַבָּנַן אָמְרִי - וחכמים אומרים: נָדְדוּ עֶלְיוֹנִים, שכביכול "נדדה שנתם" של המלאכים, שהבהילו את אחשורוש כל הלילה ודרשו ממנו לגמול למרדכי על הטובה שעשה לו (שגילה לו את מזימתם של בגתן ותרש להורגו), ונָדְדוּ תַּחְתּוֹנִים, ועל ידי כך נדדה גם שנתו של המלך אחשורוש. רָבָא אָמַר: נדדה שְׁנַת הַמֶּלֶךְ אֲחַשְׁוֵרוֹשׁ מַמָּשׁ, ולמה נדדה שנתו? כי נְפַלָה לֵיהּ מִילְּתָא בְּדַעְתֵּיהּ – נפל לו דבר (רעיון) בדעתו: אָמַר – חשב: מַאי דְּקַמַּן דְּזַמֵּינְתֵּיהּ אֶסְתֵּר לְהָמָן – מהו דבר חדש זה שבא לפני עכשיו, שהזמינה אסתר את המן היום למשתה? הלא מעולם לא עשתה כך, ומפני מה עשתה כן עכשיו? דִּלְמָא עֵצָה קָא שָׁקְלִי עִילָּוֵיהּ דְּהָהוּא גַּבְרָא לְמִקְטְלֵיהּ – שמא עצה הם נוטלים אסתר והמן על אותו אדם (היינו: עלי) להורגו, כלומר, שמא קושרם הם עלי קשר להורגני. הֲדַר אָמַר – שוב חזר ואמר: אִי הָכִי – אם כן הדבר, שבאמת קשרו עלי, וכי לָא הֲוָה גַּבְרָא דְּרָחֵים לִי דַּהֲוָה מוֹדַע לִי – היתכן שלא היה אדם האוהב אותי שהיה מודיע לי על עצתם? הֲדַר אָמַר – חזר והרהר: דִּלְמָא אִיכָּא אִינִישׁ דַּעֲבַד בִּי טֵיבוּתָא וְלָא פְּרַעְתֵּיהּ – שמא ישנו אדם שעשה לי טובה ולא גמלתי לו על כך, ומִשּׁוּם הָכִי מִימַּנְעִי אִינָשֵׁי וְלָא מְגַלּוּ לִי- ומשום כך נמנעים אנשים מלגלות לי? מִיָּד (אסתר שם): וַיֹּאמֶר לְהָבִיא אֶת סֵפֶר הַזִּכְרוֹנוֹת דִּבְרֵי הַיָּמִים, לבדוק אם אכן קרה כדבר הזה, שעשה לו אדם טובה ולא גמלו לו על כך.

בהמשך אותו פסוק נאמר:

וַיִּהְיוּ נִקְרָאִים. ולא נאמר "ויקראו לפניו", מְלַמֵּד שֶׁנִּקְרָאִים מֵאֵילֵיהֶן, שבדרך נס נקראו הדברים שבספר הימים מעצמם לפני המלך.

בפסוק הבא (שם, ב) נאמר:

וַיִּמָּצֵא כָתוּב.

שואלת הגמרא:

 כְּתָב מִבְּעֵי לֵיהּ – היה צריך לומר "וימצא כתב" ולמה נאמר "כתוב"?

מתרצת הגמרא:

מְלַמֵּד שֶׁשִּׁמְשַׁי, סופר המלך, היה מוֹחֵק מספר הזכרונות את המעשה במרדכי שהגיד למלך על בגתן ותרש, לפי שהיה שונא ישראל, וְגַבְרִיאֵל המלאך היה כּוֹתֵב, שהיה חוזר וכתב את הדברים שמחק שמשי מספר הזכרונות, ולכן נאמר "כתוב" שמשמע שלא נכתבו הדברים אלא עתה.

דרשה של אמורא על פי מעשה זה:

 אָמַר רַבִּי אַסִּי דָּרֵשׁ רַבִּי שֵׁילָא אִישׁ כְּפַר תְּמַרְתָּא וּמָה כְּתָב שֶׁלְּמַטָּה, בעולם הזה, שֶׁלִּזְכוּתָן שֶׁל יִשְׂרָאֵל, כגון דבר זה שנכתב בספר הזכרונות של אחשורוש, אֵינוֹ נִמְחָק, שבא גבריאל וחזר וכתבו, כְּתָב שֶׁלְמַעְלָה שנכתב לזכותם של ישראל ב"ספר הזכרונות" של הקדוש ברוך הוא, לָא כׇּל שֶׁכֵּן שאינו נמחק, שכל זכות שלהם אינה בטלה לעולם.

בפסוק הבא (אסתר ו, ג), נאמר שאחשורוש שאל את משרתיו: "מה נעשה יקר וגדולה למרדכי על זה?", על מעשה בגתן ותרש, וענו לו המשרתים:

לֹא נַעֲשָׂה עִמּוֹ דָּבָר אָמַר רָבָא לֹא מִפְּנֵי שֶׁאוֹהֲבִין אֶת מׇרְדֳּכַי ענו כך, אֶלָּא מִפְּנֵי שֶׁשּׂוֹנְאִים אֶת הָמָן, והיה בדבריהם משום קטרוג על המן, שהיה ראש שרי המלך, והיה זה מתפקידו לגמול למרדכי יקר וגדולה על מעשיו, ולא עשה כן.

בפסוק הבא (שם, ד) נאמר: "והמן בא ... לאמר למלך לתלות את מרדכי על העץ אשר
הֵכִין לוֹ תָּנָא בברייתא: לוֹ הֵכִין, לצורך עצמו הכין המן את העץ, ואמנם הוא סבר שיתלה את מרדכי עליו, אבל לאמיתו של דבר הכין אותו לתלייתו של עצמו.

בהמשך הענין נאמר, בדברי אחשורוש להמן (שם, י):

"מהר קח את הלבוש ואת הסוס כאשר דברת, וַעֲשֵׂה כֵן לְמָרְדֳּכַי היהודי היושב בשער המלך

 אל תפל דבר מכל אשר דברת". הגמרא מבארת את אריכות הלשון בפסוק זה: אֲמַר לֵיהּ המן לאחשורוש: מַנּוּ - איזה מָרְדֳּכַי אֲמַר לֵיהּ אחשורוש: הַיְּהוּדִי אֲמַר לֵיהּ המן לאחשורוש: טוּבָא מָרְדְּכַי אִיכָּא בִּיהוּדָאֵי – הרבה 'מרדכי' יש בין היהודים! לאיזה מהם כוונתך? אֲמַר לֵיהּ אחשורוש להמן: כוונתי היא לאותו מרדכי הַיּוֹשֵׁב בְּשַׁעַר הַמֶּלֶךְ. אֲמַר לֵיהּ המן לאחשורוש: סַגִּי לֵיהּ בְּחַד דִּיסְקַרְתָּא אִי נָמֵי בְּחַד נַהֲרָא – די לו אם תתן לו כפר אחד שיהא שלו, א נהר אחד לגבות מכס מן הנוסעים בו, ולמה לך לעשו עמו כבוד גדול כל כך להרכיבו על הסוס בלבוש מלכות, שאינו ראוי לכבוד כזה. אָמַר לֵיהּ אחשורוש להמן: הָא נָמֵי הַב לֵיהּ – גם את זה תו לו (כפר ונהר), מלבד הכבוד שציויתיך לעשות לו בלבוש המלכות והסוס: אַל תַּפֵּל דָּבָר מִכֹּל אֲשֶׁר דִּבַּרְתָּ, כלומר: עשה עמו 'כ אשר דברת', גם מה שאמרת בתחילה, להרכיבו על הסוס בלבוש מלכות, וגם מה שאמרת באחרונה, לתת לו כפר ונהר.

בפסוק הבא (שם, יא) נאמר:

וַיִּקַּח הָמָן אֶת הַלְּבוּשׁ וְאֶת הַסּוּס, להרכיב את מרדכי. המגרא מוסיפה על הנאמר במגילה, ומספרת כיצד היה המעשה: אֲזַל אַשְׁכְּחֵיהּ דְּיָתְבִי רַבָּנַן קַמֵּיהּ – הלך המן ומצאו למרדכי שיושבים חכמים לפניו ללמוד ממנו, וּמַחְוֵי לְהוּ הִלְכוֹת קְמִיצָה לְרַבָּנַן – ומראה הוא להם לאותם חכמים הלכות קמיצה, כיצד קומצים את המנחות, שמקטירים מהן את הקומץ. כֵּיוָן דְּחַזְיֵיהּ מָרְדְּכַי דְּאַפֵּיק לְקִבְלֵיהּ וְסוּסְיָא מֵיחַד בִּידֵיהּ מִירְתַת – כיון שראהו מרדכי להמן שהוא יוצא לקראתו, וסוס של המלך מוחזק בידו, פחד, ואֲמַר לְהוּ לְרַבָּנַן – ואמר להם לחכמים: הַאי רַשִּׁיעָא לְמִיקְטַל נַפְשַׁי קָא אָתֵי – רשע זה להורגני הוא בא. זִילוּ מִקַּמֵּיהּ דִּי לָא תִּכָּווּ בְּגַחַלְתּוֹ – לכו מפניו, כדי שלא תיכוו גם אתם בגחלתו, שלא יהרוג גם אתכם. בְּהָהִיא שַׁעְתָּא – באותה שעה נִתְעַטֵּף מָרְדְּכַי בטליתו, וְקָם לֵיהּ לִצְלוֹתָא – ועמד להתפלל. אֲתָא הָמָן וִיתֵיב לֵיהּ קַמַּיְיהוּ – בא המן וישב לפניהם (לפני החכמים), וְאוֹרֵיךְ עַד דְּסַלֵּיק מָרְדֳּכַי לִצְלוֹתֵיהּ – והמתין עד שסיים מרדכי את תפילתו.
אֲמַר לְהוּ (להם) המן לחכמים, בזמן שהמתין לסיום תפילתו של מרדכי: בְּמַאי עָסְקִיתוּ – באיזה ענין אתם עוסקים? אֲמַרוּ לֵיהּ החכמים להמן: בִּזְמַן שֶׁבֵּית הַמִּקְדָּשׁ קַיָּים מַאן דִּמְנַדֵּב מִנְחָה מַיְיתֵי מְלֵי קוּמְצֵיהּ דְּסוּלְתָּא וּמִתְכַּפַּר לֵיהּ - בזמן שבית המקדש היה קיים, מי שהתנדב להביא קרבן מנחה, היה מביא מלא קומצו סולת (מתוך המנחה, להקטירו על המזבח), ובזה היה מתכפר לו. אֲמַר לְהוּ המן לחכמים: אֲתָא מְלֵי קוּמְצֵי קִמְחָא דִּידְכוּ וְדָחֵי עַשְׂרָה אַלְפֵי כַּכְּרֵי כַסְפָּא דִּידִי – בא מלוא הקומץ קמח שלכם ודחה עשרת אלפי ככרי כסף שלי, שנתתי לאחשורוש כדי שיתן לי רשות להשמיד אתכם! אֲמַר לֵיהּ מרדכי להמן: רָשָׁע עֶבֶד שֶׁקָּנָה נְכָסִים עֶבֶד לְמִי הוא שייך וּנְכָסִים לְמִי הם שייכים? הם לאדון, שהרי "מה שקנה עבד קנה רבו"! והרי אתה עבדי (שמכר לו המן את עצמו לעבד שנים רבות קודם לכן), וכל נכסיך שלי הם, וכיצד אתה אומר שאותם עשרת אלפי ככר כסף שלך היו?

המשך המעשה:

אֲמַר לֵיהּ המן למרדכי: קוּם לְבוֹשׁ הָנֵי מָאנֵי וּרְכוֹב הַאי סוּסְיָא – עמוד ולבש את הבגדים הללו ורכב על סוס זה, דְּבָעֵי לָךְ מַלְכָּא – שהמלך רוצה בך, כלומר, רוצה שתעשה כך. אֲמַר לֵיהּ מרדכי להמן: לָא יָכֵילְנָא – אינני יכול לעשות כך, עַד דְּעָיֵילְנָא לְבֵי בָנֵי וְאֶשְׁקוֹל לְמַזְיָיא – עד שאכנס לבית המרחץ ואטול את שערותי (אסתפר), דְּלָאו אוֹרַח אַרְעָא לְאִשְׁתַּמּוֹשֵׁי בְּמָאנֵי דְמַלְכָּא הָכִי – שאין זו דרך ארץ להשתמש בלבושו של המלך כך, לא רחוץ ולא מסופר. שַׁדַּרָה אֶסְתֵּר וַאֲסַרְתִּינְהוּ לְכוּלְּהוּ בֵּי בָנֵי וּלְכוּלְּהוּ אוּמָּנֵי – שלחה אסתר וציותה להחביא את כל הבלנים ואת כל הספרים, כדי שהמן בעצמו יצטרך לשמש את מרדכי. עַיְּילֵיהּ אִיהוּ לְבֵי בָנֵי וְאַסְחְיֵהּ – הכניסו המן עצמו למרדכי לבית המרחץ, ורחץ אותו, וַאֲזַל וְאַיְיתִי זוּזָא מִבֵּיתֵיהּ – והלך והביא זוג מספריים מביתו וְקָא שָׁקֵיל בֵּיהּ מַזְיֵיהּ – ונטל בו את שערותיו של מרדכי. בַּהֲדֵי דְּקָא שָׁקֵיל לֵיהּ אִינְּגִיד וְאִיתְּנַח – בשעה שנטל את שערותיו של מרדכי, נאנק המן ונאנח. אֲמַר לֵיהּ מרדכי להמן: אַמַּאי קָא מִיתְּנַחַתְּ – מדוע אתה נאנח? אֲמַר לֵיהּ המן למרדכי גַּבְרָא דַּהֲוָה חֲשִׁיב לֵיהּ לְמַלְכָּא מִכּוּלְּהוּ רַבְרְבָנוֹהִי- אדם שהיה חשוב למלך יותר מכל שריו, הַשְׁתָּא לִישַׁוְּיֵיהּ בַּלְנַאי וְסַפָּר – כעת ייעשה בלן וספר? אֲמַר לֵיהּ מרדכי להמן: רָשָׁע! וכי באמת אין העיסוק בתספורת לפי כבודך? וְלָאו סַפָּר שֶׁל כְּפַר קַרְצוּם הָיִיתָ – וכי לא היית לשעבר הספר של כפר קרצום (שם מקום)? ואכן תָּנָא בברייתא: הָמָן סַפָּר שֶׁל כְּפַר קַרְצוּם הָיָה עֶשְׂרִים וּשְׁתַּיִם שָׁנָה.

המשך המעשה:

בָּתַר דְּשַׁקְלִינְהוּ לְמַזְיֵיהּ – לאחר שנטל המן את שערותיו של מרדכי, לַבְשִׁינְהוּ לְמָאנֵיהּ – הלבישו את בגדי המלכות. אֲמַר לֵיהּ המן למרדכי: סַק וּרְכֹב – עלה על סוס של המלך ורכב. אֲמַר לֵיהּ מרדכי להמן: לָא יָכֵילְנָא – אינני יכול לעלות על הסוס, דִּכְחִישָׁא חֵילַאי מִימֵי תַּעֲנִיתָא – לפי שנחלש כוחי מחמת ימי הצום. גְּחֵין וּסְלֵיק – התכופף המן, ומרדכי עלה על גבו אל הסוס. כִּי סָלֵיק- כאשר עלה מרדכי, בְּעַט בֵּיהּ (בו) בהמן אֲמַר לֵיהּ המן למרדכי: לָא כְּתִיב לְכוּ – וכי לא כתוב אצלכם (משלי כד, יז): בִּנְפֹל אוֹיִבְךָ אַל תִּשְׂמָח? ומפני מה אתה שמח לאידי ובועט בי בשעת מפלתי? אֲמַר לֵיהּ מרדכי להמן: הָנֵי מִילֵּי - דברים אלו אמורים רק בְּיִשְׂרָאֵל, שמי שיש לו אויב מישראל אל לו לשמוח במפלתו, אֲבָל בְּדִידְכוּ אבל בכם, בשונאי ישראל מאומות העולם, כְּתִיב – נאמר (דברים לג, כט): וְאַתָּה עַל בָּמוֹתֵימוֹ תִדְרוֹךְ.

המשך המעשה:

וַיִּקְרָא לְפָנָיו כָּכָה יֵעָשֶׂה לְאִישׁ אֲשֶׁר הַמֶּלֶךְ חָפֵץ בִּיקָרוֹ (אסתר ו, יא). כִּי הֲוָה נָקֵיט וְאָזֵיל בִּשְׁבִילָא דְּבֵי הָמָן – כאשר הוליך המן את מרדכי על גבי הסוס ברחוב שבו היה ביתו של המן, חֲזִיתֵיהּ בְּרַתֵּיה דְּקָיְימָא אַאִיגָּרָא – ראתה אותו בתו של המן, שעמדה כל הגג. סְבַרָה הַאי דִּרְכִיב אֲבוּהּ וְהַאי דִּמְסַגֵּי קַמֵּיהּ מָרְדֳּכַי – וחשבה שזה שרוכב על הסוס הוא אביה (המן), ואילו זה שהולך לפניו הוא מרדכי, ולכן שְׁקַלָה עֲצִיצָא דְּבֵית הַכִּסֵּא – נטלה כלי חרס מלא שמשתמשים בו בבית הכסא, וּשְׁדֵיתֵיהּ אַרֵישָׁא דַּאֲבוּהּ- ושפכה מה שבתוכו על ראשו של אביה, שסברה שהוא מרדכי. דַּלִּי עֵינֵיהּ – הגביה המן את עיניו לראות מי שפל עליו, וַחֲזָת דַּאֲבוּהּ הוּא - וראתה בתו שאביה הוא, נְפַלָה מֵאִיגָּרָא לְאַרְעָא וּמִתָה - ונפלה מהגג לארץ ומתה, וְהַיְינוּ דִּכְתִיב – וזהו שנאמר בפסוק הבא (אסתר שם, יב): וַיָּשׇׁב מׇרְדֳּכַי אֶל שַׁעַר הַמֶּלֶךְ אָמַר רַב שֵׁשֶׁת שֶׁשָּׁב לְשַׂקּוֹ וּלְתַעֲנִיתוֹ, ונאמר בהמשך הפסוק: וְהָמָן נִדְחַף אֶל בֵּיתוֹ אָבֵל וַחֲפוּי רֹאשׁ, ופירושו: אָבֵל עַל בִּתּוֹ שמתה, כאשר נפלה מהגג, וַחֲפוּי רֹאשׁ עַל שֶׁאֵירַע לוֹ.

בפסוק הבא (אסתר ו, יג) נאמר:

וַיְסַפֵּר הָמָן לְזֶרֶשׁ אִשְׁתּוֹ וּלְכׇל אוֹהֲבָיו וְגוֹ' את כל אשר קרהו, ויאמרו לו חכמיו וזרש אשתו: אם מזרע היהודים מרדכי אשר החלות לנפל לפניו לא תוכל לו, כי נפול תפול לפניו.

שואלת הגמרא:

מדוע קָרֵי לְהוּ – קורא להם הכתוב בתחילה אוֹהֲבָיו וְקָרֵי לְהוּ – ולאחר מכן קורא להם חֲכָמָיו?

רבי יוחנן משיב:

 אָמַר רַבִּי יוֹחָנָן כׇּל הָאוֹמֵר דְּבַר חָכְמָה אֲפִילּוּ בְּאוּמּוֹת הָעוֹלָם נִקְרָא חָכָם, ומכיון שאוהביו של המן ענו לו בחכמה, קראם הכתוב המספר את דבריהם "חכמים". ומה היתה החכמה בדבריהם? שכך אמרו לו: אִם מִזֶּרַע הַיְּהוּדִים מׇרְדֳּכַי וְגוֹ' אשר החלות לנפול לאתוכל לו, כי נפול תפול לפניו, וכך היתה כוונתם: אֲמַרוּ לֵיהּ חכמיו להמן. אִי מִשְּׁאָר שְׁבָטִים קָאָתֵי יָכְלַתְּ לֵיהּ – אם מרדכי שמאר השבטים הוא בא, יתכן שתוכל לו, וְאִי מִשֵּׁבֶט יְהוּדָה וּבִנְיָמִין וְאֶפְרַיִם וּמְנַשֶּׁה לָא יָכְלַתְּ לֵיהּ – אבל אם משבט יהודה או בנימין ואפרים ומנשה לא תוכל לו, וזהו שאמרו "אם מזרע היהודים", היינו מזרע מסויים שיש בין היהודים. ומנין לנו שאם משבטים אלה הוא ודאי שיתגבר על המן? יְהוּדָה דִּכְתִיב – שנאמר בברכת יעקב ליהודה בנו (בראשית מט, ח): יָדְךָ בְּעֹרֶף אוֹיְבֶיךָ, הרי שנתברך שינצח את אויביו; אִינָךְ – ושאר השבטים הנזכרים בנימין ואפרים ומנשה, דִּכְתִיב בְּהוּ – שנאמר עליהם (תהלים פ, ג): לִפְנֵי אֶפְרַיִם וּבִנְיָמִין וּמְנַשֶּׁה עוֹרְרָה אֶת גְּבוּרָתֶךָ, הרי שמנצחים הם את אויבי ישראל.

הגמרא מביאה דרשה נוספת על דבריהם של החכמים להמן:

כִּי נָפוֹל תִּפּוֹל לְפָנָיו דָּרֵשׁ רַבִּי יְהוּדָה בַּר אִלְעַאי שְׁתֵּי נְפִילוֹת הַלָּלוּ לָמָּה? מה טעמה של הלשון הכפולה "נפול תפול"? אלא שכך אָמְרוּ לוֹ חכמין להמן: אוּמָּה זוֹ (עם ישראל) מְשׁוּלָה לְעָפָר וּמְשׁוּלָה לְכוֹכָבִים כְּשֶׁהֵן יוֹרְדִין יוֹרְדִין עַד עָפָר שהכל דורסין עליו, וּכְשֶׁהֵן עוֹלִין עוֹלִין עַד לַכּוֹכָבִים, שאי אפשר לאדם לעלות אליהם, ואז אין כל אומה ולשון יכולה לשלוט בהן, ומכיון שכבר החילות לנפול לפני מרדכי, הרי שעכשיו אומה זו עולה, ותמשיך לעלות 'עד לכוכבים', ואתה תיפול לפני מרדכי נפילה גמורה ומוחלטת, נפילה שאין לה תקומה.

בפסוק הבא (שם, יד) נאמר:

וְסָרִיסֵי הַמֶּלֶךְ הִגִּיעוּ וַיַּבְהִילוּ להביא את המן אל המשתה, לשון "ויבהלו" מְלַמֵּד שֶׁהֱבִיאוּהוּ בְּבֶהָלָה, בחיפזון, ולא הספיק להתרחץ יפה מן הטנופת שהשלכה עליו בתו.

באחד הפסוקים הבאים (שם ז, ד), אומרת אסתר לאחשורוש:

ותנתן לי נפשי בשאלתי ועמי בבקשתי, כִּי נִמְכַּרְנוּ אֲנִי וְעַמִּי וְגוֹ' כִּי אֵין הַצָּר שֹׁוֶה בְּנֵזֶק הַמֶּלֶךְ. ומפרשת הגמרא את הפסוק: אָמְרָה לוֹ אסתר לאחשורוש: צַר זֶה, היינו המן צורר היהודים, אֵינוֹ שֹׁוֶה בְּנֵזֶק שֶׁל מֶלֶךְ, כלומר: אינו חושש לנזק שיקרה למלך, שהרי אִיקְּנִי בַּהּ בְּוַשְׁתִּי וְקַטְלַהּ – הוא קינא באשתך הקודמת, ושתי, והרג אותה, שיעץ לך להורגה, הַשְׁתָּא אִיקְּנִי בְּדִידִי וּ(מ)בָעֵי לְמִקְטְלִי- ועכשיו מקנא הוא בי, ומבקש להורגני.

בפסוק הבא (שם, ה) נאמר:

ַיֹּאמֶר הַמֶּלֶךְ אֲחַשְׁוֵרוֹשׁ וַיֹּאמֶר לְאֶסְתֵּר הַמַּלְכָּה : מי הוא זה ואי זהוה וא אשר מלאו לבו לעשות כן? שואלת הגמרא: וַיֹּאמֶר וַיֹּאמֶר לְמָה לִי? למה נאמר פעמיים "ויאמר"? ומשיב רבי אבהו: אָמַר רַבִּי אֲבָהוּ בַּתְּחִלָּה דיבר עם אסתר עַל יְדֵי תּוּרְגְּמָן, "מתרגם", היינו שלא דיבר עמה בעצמו, אלא על ידי שליח, כדרך המלכים, ולכן נאמר בתחילה "ויאמר המלך אחשורוש", שדיבר עם השליח ולא עם סתר, ואחר כך, כֵּיוָן דְּאָמְרָה לֵיהּ מִדְּבֵית שָׁאוּל קָאָתֵינָא - כיון שאמרה לו אסתר: מבית שאול המלך אני באה, שאני מזרעו, מִיָּד וַיֹּאמֶר לְאֶסְתֵּר הַמַּלְכָּה, שכיון שנודע לו שהיא בת מלכים דיבר עמה בעצמו.

בפסוק הבא (שם, ו) נאמר:

וַתֹּאמֶר אֶסְתֵּר אִישׁ צַר וְאוֹיֵב הָמָן הָרָע הַזֶּה. לכאורה יש כאן יתור לשון, שהיה לה לומר רק ""המן הרע הזה", ולמה הקדימה לומר "איש צר ואויב", ולכן אָמַר רַבִּי אֶלְעָזָר מְלַמֵּד שֶׁהָיְתָה מַחְווֹה, מצביע בידה, כְּלַפֵּי אֲחַשְׁוֵרוֹשׁ, שהיה בדעתה בתחילה לומר "איש צר ואויב" כלפי אחשורוש, וּבָא מַלְאָךְ וְסָטַר, הסיט, את יָדָהּ כְּלַפֵּי הָמָן.

בפסוקים הבאים (שם, ז - ח) נאמר:

וְהַמֶּלֶךְ קָם בַּחֲמָתוֹ ממשתה היין אל גנת הביתן והמן עמד לבקש על נפשו וְגוֹ' וְהַמֶּלֶךְ שָׁב מִגִּנַּת הַבִּיתָן אומרת הגמרא: מַקֵּישׁ שִׁיבָה לְקִימָה, שמלשון הכתובים נראה שמשוים את שיבתו מן הגינה לקימתו ממשתה היין ויציאתו לגינה: מָה קִימָה בְּחֵימָה, כפי שנאמר "קם בחמתו", אַף שִׁיבָה בְּחֵימָה. ומפני מה היתה שיבתו בחימה? דַּאֲזַל וְאַשְׁכַּח לְמַלְאֲכֵי הַשָּׁרֵת דְּאִידְּמוֹ לֵיהּ כְּגַבְרֵי וְקָא עָקְרִי לְאִילָנֵי דְּבוּסְתָּנֵי – מפני כשהלך לגינה מצא שם מלכי השרת שהיו נראים לו כאנשים, שהיו עוקרים האילנות שבגינה, וַאֲמַר לְהוּ (להם) אחשורוש: מַאי עוֹבָדַיְיכוּ – מה פשר מעשיכם? מדוע אתם עוקרים את האילנות? ואֲמַרוּ לֵיהּ המלאכים לאחשורוש: דְּפַקְּדִינַן הָמָן – שכך ציונו המן. ולכן שב מן הגינה בחימה על המן. אֲתָא לְבֵיתֵיהּ - נכנס לביתו, ושם. כפי שנאמר בהמשך הפסוק: וְהָמָן נוֹפֵל עַל הַמִּטָּה אש אסתר עליה. והגמרא ממשיכה לדרוש פסוק זה, ושואלת: למה נאמר נוֹפֵל נָפַל מִיבְּעֵי לֵיהּ – היה צריך לומר, בשון עבר, שכבר נפל על מיטת אסתר לבקש ממנה רחמים?! ולען מפרשים: אָמַר רַבִּי אֶלְעָזָר מְלַמֵּד שֶׁבָּא מַלְאָךְ וְהִפִּילוֹ עָלֶיהָ, שהמן רצה להזדקף ולקום מן המיטה, ובא מלאך והפילו, כדי שיחשוד בו המלך, ולכן נאמר "נופל" בלשון הווה, שבכל רגע שרצה לקיום היה המלאך חוזר ומפילו. וכשראה אחשורוש זאת אֲמַר וַיי מִבֵּיתָא וַיי מִבָּרָא – אוי לי ממה שבביתי, שהמן רוצה לאנוס את אסתר ונופל על מיטתה, ואוי לי ממה שבחוץ, ששלוחי המן עוקרים שם את האילנות, וזהו מה שנאמר בסוף הפסוק: וַיֹּאמֶר הַמֶּלֶךְ הֲגַם לִכְבּוֹשׁ אֶת הַמַּלְכָּה עִמִּי בַּבָּיִת, כלומר: מלבד מה שאתה עושה בחוץ, רוצה אתה גם לפגוע בי בבית ו"לכבוש" את המלכה?

בפסוק הבא (שם, ט) נאמר:

וַיֹּאמֶר חַרְבוֹנָה וְגוֹ' אחד מן הסריסים לפני המלך: גם הנה העץ אשר עשה המן למרדכי אשר דבר טוב על המלך עמד בבית המן גבוה חמשים אמה, ויאמר המלך תלהו עליו. אָמַר רַבִּי אֶלְעָזָר אַף חַרְבוֹנָה הרָשָׁע בְּאוֹתָהּ עֵצָה הָיָה עם המן לתלות את מרדכי על העץ, ולכן ידע על קיומו של העץ ועל גובהו ועל תכליתו, אלא שכֵּיוָן שֶׁרָאָה שֶׁלֹּא נִתְקַיְּימָה עֲצָתוֹ של המן, מִיָּד בָּרַח. כלומר נטש את המן והלשין עליו לפני המלך. וְהַיְינוּ דִּכְתִיב – וזהו שנאמר (איוב כז, כב): וְיַשְׁלֵךְ עָלָיו וְלֹא יַחְמוֹל מִיָּדוֹ בָּרוֹחַ יִבְרָח, כלומר: הקדוש ברוך הוא "משליך" פורענות על הרשע ואינו חומל עליו, ואז בורחים ממנו חבריו ונוטשים אותו בשעת מפלתו.

בפסוק הבא (שם, י) נאמר, לאחר שתלו את המן:

וַחֲמַת הַמֶּלֶךְ שָׁכָכָה. שואל הגמרא: שְׁתֵּי שְׁכִיכוֹת הַלָּלוּ לָמָּה? למה נקט הכתוב "שככה" שהאות "" כפולה בו, ולא כדרך שנאמר (שם ב, א) "כשך חמת המלך" ב"כ" אחת? והגמרא משיבה שהדבר רומז ל"שתי שכיכות": אַחַת שֶׁל מַלְכּוֹ שֶׁל עוֹלָם, הקדוש ברוך הוא, ש"שככה חמתו" על ישראל, על שהשתחוו לצלם בימי נבוכדנצר, וְאַחַת שֶׁל אֲחַשְׁוֵרוֹשׁ, ששככה חמתו. וְאָמְרִי לַהּ – ויש אומרים ששתי השכיכות הן: אַחַת שֶׁל אֶסְתֵּר וְאַחַת שֶׁל וַשְׁתִּי, היינו שהיה אחשורוש כועס על מה שעשה המן לאסתר, ועל מה שעשה לושתי, שיעץ למלך להורגה, ושככה חמתו על המן על שני הדברים הללו.

הגמרא עוברת לענין אחר, הקשור בדרך אגב למגילת אסתר. נאמר על יוסף הצדיק, שנתן מתנות לאחיו (בראשית מה, כב): לְכֻלָּם נָתַן לָאִישׁ חֲלִיפוֹת שְׂמָלוֹת וּלְבִנְיָמִן נָתַן חָמֵשׁ חֲלִיפוֹת.

שואלת הגמרא:

 אֶפְשָׁר דָּבָר שֶׁנִּצְטַעֵר בּוֹ אוֹתוֹ צַדִּיק עצמו, יוסף, שנמכר לעבד מחמת קנאת אחיו,

הגמרא חוזרת לדרשות על מגילת אסתר:

נאמר (אסתר ח, ט"ז): לַיְּהוּדִים הָיְתָה אוֹרָה וְשִׂמְחָה וְשָׂשׂוֹן וִיקָר. ודורשים את כפל הלשונות "אורה ושמחה וששון ויקר": אָמַר רַב יְהוּדָה אוֹרָה זוֹ תּוֹרָה שגזר עליהם המן שלא יעסקו בתורה, ועכשיו בטלה גזירתו, וְכֵן הוּא אוֹמֵר (משלי ו, כג): כִּי נֵר מִצְוָה וְתוֹרָה אוֹר, הרי שתורה נקראת "אור" שִׂמְחָה זֶה יוֹם טוֹב וְכֵן הוּא אוֹמֵר (דברים ט"ז, יד): וְשָׂמַחְתָּ בְּחַגֶּךָ שָׂשׂוֹן זוֹ מִילָה וְכֵן הוּא אוֹמֵר (תהלים קיט, קסב): שָׂשׂ אָנֹכִי עַל אִמְרָתֶךָ, ופסוק זה רומז למילה, שהיא מצוה שניתנה בלשון "מאמר" ולא ב"דיבור", ולכן נקראת "אמרתך";
וִיקָר אֵלּוּ תְּפִלִּין וְכֵן הוּא אוֹמֵר (דברים כח, י): וְרָאוּ כׇּל עַמֵּי הָאָרֶץ כִּי שֵׁם ה' נִקְרָא עָלֶיךָ וְיָרְאוּ מִמֶּךָּ וְתַנְיָא בברייתא על פסוק זה: רַבִּי אֱלִיעֶזֶר הַגָּדוֹל אוֹמֵר אֵלּוּ תְּפִלִּין שֶׁבָּרֹאשׁ, שיש בהם שם ה', והכל רואים אותם, והזמן שישראל ראויים לכך התפילין שבראשיהם מטילים מורא על אומות העולם, ונמצא שעל ידי התפילין אומות העולם מכבדות א ישראל. וזהו שנאמר "ויקר" (כבוד). ועל כל המצוות הללו גזר המן לבטלן, ועכישיו בטלה גזירתו.

הגמרא עוברת לפסוקים המונים תא עשרת בני המן, שנתלו על העץ: נאמר (אסתר ט, ז – י): וְאֵת פַּרְשַׁנְדָּתָא וְגוֹ' עֲשֶׂרֶת בְּנֵי הָמָן אָמַר רַב אַדָּא דְּמִן יָפוֹ: את שמותיהם של עֲשֶׂרֶת בְּנֵי הָמָן שבפסוקים אלו וַעֲשֶׂרֶת, המלה "עשרת" בפסוק שלאחר שמותיהם, צָרִיךְ הקורא את המגילה לְמֵמְרִינְהוּ - לאומרם בִּנְשִׁימָה אַחַת. שלא יפסיק ביניהם, מַאי טַעְמָא – מדוע? לרמוז בזה שכּוּלְּהוּ בַּהֲדֵי הֲדָדֵי נְפַקוּ נִשְׁמְתַיְיהוּ – כולם הוציאו את נשמתם כאחד, שמתו בבת אחת.

הלכה נוספת הקשורה בענין עשרת בני המן:

אָמַר רַבִּי יוֹחָנָן: האות וָיו דְּוַיְזָתָא (האחרון מעשרת בני המן) צָרִיךְ לְמִימְתְּחַהּ בִּזְקִיפָא- "למותחה בזקיפה", כלומר, להאריכה, עד שתהא כְּמוּרְדְּיָא דְלִבְרוּת – כמו קורת עץ ארוכה שמשתמשים בה בספינות השטות בנהר ששמו "לברות". מַאי טַעְמָא – מודע? לרמז שכּוּלְּהוּ בְּחַד זְקִיפָא אִזְדְּקִיפוּ – שכולם, כל בני המן, בתלייה אחת ועל עץ אחד נתלו.

הלכה נוספת בענין כתיבת עשרת בני המן:

אָמַר רַבִּי חֲנִינָא בַּר פָּפָּא דָּרֵשׁ רַבִּי שֵׁילָא אִישׁ כְּפַר תְּמַרְתָּא כׇּל הַשִּׁירוֹת שבמקרא, כּוּלָּן נִכְתָּבוֹת אָרִיחַ עַל גַּבֵּי לְבֵינָה וּלְבֵינָה עַל גַּבֵּי אָרִיחַ, כלומר: שבכל שורה משאירים ריוח חלק ברוחב כפליים מן הכתב, והכתב, הנקרא "אריח" (חצי לבינה), שבשורה זו נכתב מעל גבי הריוח החלק (ה"לבינה") שבשורה שמתחתיה, ואילו הריוח בשורה זו (ה"לבינה") נמצא מעל ה"אריח" שבשורה שמתחתיה. חוּץ מִשִּׁירָה זוֹ של עשר בני המן, וּמַלְכֵי כְנַעַן הרשימה של מלכי כנען שהכה יהושע בן נון (יהושע יב, ט – כד), שֶׁשתיהן נכתבות אָרִיחַ עַל גַּבֵּי אָרִיחַ וּלְבֵינָה עַל גַּבֵּי לְבֵינָה, כלומר, שבכל אחת מן השורות נכתבת מלה אחת בתחילת השורה ומלה אחת בסופה, וריוח ביניהן באמצע השורה, והכתב שבכל שורה נמצא מעל גבי הכתב שבשורה שמתחתיה, וכן הריוח החלק שבכל שורה נמצא מעל גב הריוח שבשורה שמתחתיה. מַאי טַעְמָא – מדוע? מפני מה נשתנו שתי שירות אלו משאר השירות בכתיבתן? לרמז לנו שֶׁלֹּא תְּהֵא תְּקוּמָה לְמַפַּלְתָּן של רשעים אלו, ששמותיהם נכתבים באופן שכביכול אין להם מקום ריק "לברוח" אליו, לא מלמעלה ולא מלמטה.

באחד הפסוקים הבאים (אסתר ט, יב) נאמר:

וַיֹּאמֶר הַמֶּלֶךְ לְאֶסְתֵּר הַמַּלְכָּה בְּשׁוּשַׁן הַבִּירָה הָרְגוּ הַיְּהוּדִים ואבד חמש מאות איש ואת עשרת בני המן, בשאר מדינות המלך מה עשו, ומה שאלתך וינתן לך, ומה בקשתך עוד ותעש. והנה בתחילת הפסוק נראה שהתחיל המלך לדבר בלשון כעס, על שהרגו היהודים אנשים רבים, ובסופו אמר שימלא את בקשת אסתר, ואָמַר רַבִּי אֲבָהוּ על כך: מְלַמֵּד שֶׁבָּא מַלְאָךְ וּסְטָרוֹ (הכהו) עַל פִּיו, שלא נתן לו לסיים בדברי כעס כפי שהיה בלבו, הוכרח לסיים בדברי פיוס ולמלא את בקשת אסתר.

באחד הפסוקים הבאים (שם, כה): נאמר:

וּבְבֹאָהּ לִפְנֵי הַמֶּלֶךְ אָמַר עִם הַסֵּפֶר ישוב מחשבתו הרעה אשר חשב על היהודים על ראשו. ושואלת הגמרא: אָמַר? הלא אָמְרָה מִיבְּעֵי לֵיהּ – היה צריך הפסוק לומר!? שהרי לכאורה פירושו של פסוק זה הוא, שכאשר באה אסתר לפני המלך אמרה לו, שמלבד הספר (האגרת) שעליו לשלוח בכל מקום, תשו מחשבתו הרעה של המן על ראשו, ולמה נאמר "אמר" ולא "אמרה"? ומשיבה הגמרא:

אָמַר רַבִּי יוֹחָנָן: כך אָמְרָה לוֹ אסתר לאחשורוש בבואה לפניו: יֵאָמֵר בַּפֶּה מַה שֶּׁכָּתוּב בַּסֵּפֶר, כלומר, שביקשה ממנו לומר בפיו את הדברים שנכתבו בספר, שהרי הרשה לה ולמרדכי לכתוב על היהודים כטוב בעיניהם, וכדי לחזק את הדברים, שיהיה להם קיום, ביקשה מן המלך שיאמר בפיו את הדברים שכתבו באותה אגרת, וישמעו השרים ועבדי המלך דבר ז מפיו, ופירוש הפסוק הוא שאכן "אמר" המלך דבר זה בפיו, "עם הספר", שציוה לכתוב ספרים (אגרות) להשיב את מחשבת המן על ראשו.

באחד הפסוקים הבאים (שם, ל) נאמר, שמרדכי ואסתר שלחו לישראל ספרים (היינו את המגילה), ומסיים אותו פסוק:

דִּבְרֵי שָׁלוֹם וֶאֱמֶת. ודורשים על כך: אָמַר רַבִּי תַּנְחוּם וְאָמְרִי לַהּ – ויש אומרים שאת זאת אָמַר רַבִּי אַסִּי מְלַמֵּד שֶׁצְּרִיכָה המגילה שִׂרְטוּט, לשרטט בה קוים ישרים לכתוב על פיהם, כַּאֲמִיתָּה שֶׁל תּוֹרָה, היינו כספר תורה עצמו, שטעון שרטוט, שלפיכך נקראת המגילה דברי "אמת", כספר התורה שנקראת אמת.

בפסוקים הבאים נאמר:

"לקיים את ימי הפרים האלה בזמניהם, כאשר קים עליהם מרדכי היהודי ואסתר המלכה, וכאשר קימו על נפשם ועל זרעם דברי צומות וזעקתם" (שם, לא), ובפסוק שלאחריו (שם, לב) נאמר: וּמַאֲמַר אֶסְתֵּר קִיַּים דברי הפורים הפרים האלה ונכתב בספר".

מקשה הגמרא:

וכי מַאֲמַר אֶסְתֵּר, דברי אסתר למלך לבטל את הגזירה, אִין – כן, על ידו בלבד נעשה הנס, ונתקיימו ימי הפורים, ואילו דִּבְרֵי הַצּוֹמוֹת וזעקתם שנזכרו בפסוק הקודם לָא הועילו כלום? מפני מה נאמר בפסוק שרק דברי אסתר הם שגרמו לנס, והלא הצומות והתפילות אף הם הועילו!?

ומשיב רבי יוחנן:

אָמַר רַבִּי יוֹחָנָן אכן כך הדבר, ששניהם הועילו, וכך צריך לפרש את הפסוק: דִּבְרֵי הַצּוֹמוֹת וּמַאֲמַר אֶסְתֵּר קִיַּים (אֵת יְמֵי) הַפּוּרִים הָאֵלֶּה, כאילו שייכות המלים האחרונות של הפסוק הקודם לתחילת פסוק זה, וכוונת הפסוק לומר שעל ידי שני הדברים יחד נעשה הנס, על ידי הצומות והתפילות ועל ידי דברי אסתר למלך.

המגילה מסיימת (שם י, ג):

כִּי מׇרְדֳּכַי הַיְּהוּדִי מִשְׁנֶה לַמֶּלֶךְ אֲחַשְׁוֵרוֹשׁ וְגָדוֹל לַיְּהוּדִים וְרָצוּי לְרוֹב אֶחָיו, מדייקת הגמרא: לְרוֹב אֶחָיו וְלֹא לְכׇל אֶחָיו, שהיו מקצת מישראל שלא היה רצוי להם, ומדוע? מְלַמֵּד שֶׁפֵּירְשׁוּ מִמֶּנּוּ מִקְצָת סַנְהֶדְרִין שמקצת מהם התרחקו ממרדכי לאחר שנעשה משנה למלך אחשורוש, לפי שהוצרך מתוך כך להיבטל מתלמוד תורה.

דרשה דומה של רב יוסף:

אָמַר רַב יוֹסֵף גָּדוֹל תַּלְמוּד תּוֹרָה יוֹתֵר מֵהַצָּלַת נְפָשׁוֹת, וראיה לדבר, דְּמֵעִיקָּרָא חָשֵׁיב לֵיהּ לְמׇרְדֳּכַי בָּתַר אַרְבְּעָה – שבתחילה מנה הכתוב את מרדכי לאחר ארעה חכמים, וּלְבַסּוֹף בָּתַר חַמְשָׁה – ואילו לבסוף, לאחר שנעשה משנה למלך, והוצרך להיבטל מן התורה, נמנה לאחר חמשה חכמים, לפי שירד מחשיבותו אצל החכמים, ורב יוסף מבאר את דבריו: מֵעִיקָּרָא – בתחילה, במנין העולים מבבל לארץ ישראל עם זרובבל בימי כורש, כְּתִיב – נאמר (עזרא ב, ב): אֲשֶׁר בָּאוּ עִם זְרוּבָּבֶל יֵשׁוּעַ נְחֶמְיָה שְׂרָיָה רְעֵלָיָה מׇרְדֳּכַי בִּלְשָׁן, הרי שנמנה מרדכי לאחר ארבעה, וּלְבַסּוֹף במנין השני, כְּתִיב – נאמר (נחמיה ז, ז): הַבָּאִים עִם זְרוּבָּבֶל יֵשׁוּעַ נְחֶמְיָה עֲזַרְיָה רַעַמְיָה נַחֲמָנִי מׇרְדֳּכַי בִּלְשָׁן, הרי שנמנה לאחר חמשה, וירד מחשיבותו, אף על פי שלא ביטל מתלמוד תורה אלא משום הצלת נפשות, הרי שגדול תלמוד תורה יותר מהצלת נפשות.